ຜູ້ແທນລາວ ສຳເລັດການເຂົ້າຮ່ວມກອງປະຊຸມ ສະພາປະຊາຄົມວັດທະນະທຳ-ສັງຄົມ ອາຊຽນ
ອີງຕາມການລາຍງານຂ່າວຂອງ ຂປລ ວ່າ : ຄະນະຜູ້ແທນລາວ ນຳໂດຍທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ, ພ້ອມດ້ວຍຄະນະ ເຈົ້າໜ້າທີ່ອາວຸໂສປະຊາຄົມວັດທະນະທຳ-ສັງຄົມ ອາຊຽນລາວ ໄດ້ເຂົ້າຮ່ວມກອງປະຊຸມສະພາປະຊາຄົມວັດທະນະທຳ-ສັງຄົມອາຊຽນ (ASCC) ຄັ້ງທີ 18 ໃນວັນທີ 13 ກັນຍາ 2017 ທີ່ ເມືອງຕາກາຍໄຕ, ປະເທດຟີລິບປິນ. ພາຍໃຕ້ການເປັນປະທານຂອງ ທ່ານ AGAY EMMANUEL LEYCO ຮັກສາການລັດຖະມົນຕີ ກະຊວງສະຫວັດດີການສັງຄົມ ແລະ ການພັດທະນາ ປະເທດຟິລິປິນ, ມີບັນດາລັດຖະມົນຕີ, ຮອງລັດຖະມົນຕີຮັບຜິດຊອບວຽກງານ ປະຊາຄົມວັດທະນະທຳ-ສັງຄົມອາຊຽນ ຂອງບັນດາປະເທດສະມາຊິກອາຊຽນ, ມີຮອງເລຂາທິ ການໃຫຍ່ອາຊຽນ, ບັນດາຫົວໜ້າເຈົ້າໜ້າທີ່ອາວຸໂສ ປະຊາຄົມວັດທະນະທຳ-ສັງຄົມ ອາຊຽນ (SOCA) ແລະ ພາກສ່ວນກ່ຽວຂ້ອງ ເຂົ້າຮ່ວມ.
ກອງປະຊຸມສະພາປະຊາຄົມວັດທະນະທຳ-ສັງຄົມອາຊຽນ ຄັ້ງທີ 18 ນີ້ ມີເປົ້າໝາຍເພື່ອເຄື່ອນໄຫວກິດຈະກຳຕ່າງໆ ຮັບໃຊ້ການຈັດຕັ້ງ ສະເຫລີມສະຫລອງການສ້າງຕັ້ງອາຊຽນ ຄົບຮອບ 50, ສ້າງບັນດາເອກະສານ, ສືບຕໍ່ພິຈາລະນາເອກະສານເອກະສານສຳຄັນຕ່າງໆ ເພື່ອນຳໄປສະເໜີຕໍ່ກອງປະຊຸມສຸດຍອດອາຊຽນ ຄັ້ງທີ 31 ທີ່ຈະຈັດຂຶ້ນ ໃນເດືອນພະຈິກ 2017 ນີ້ ທີ່ປະເທດຟີລິບປິນ. ພ້ອມນີ້, ກອງປະຊຸມຍັງໄດ້ຮັບຟັງການລາຍງານ ຜົນການປຶກສາຫາລື ຂອງກອງປະຊຸມເຈົ້າໜ້າທີ່ອາວຸໂສວັດທະນະທຳ-ສັງຄົມ ອາຊຽນ (SOCA) ຄັ້ງທີ 23 ທີ່ຈັດຂຶ້ນ ໃນວັນທີ 11-12 ກັນຍາ 2017, ໂດຍສະເພາະແມ່ນຄວາມຄືບໜ້າ ໃນການຈັດຕັ້ງປະຕິບັດບັນດາກິດຈະກຳຕ່າງໆ ພາຍໃຕ້ແຜນແມ່ບົດຂອງປະຊາຄົມວັດທະນະທຳ-ສັງຄົມອາຊຽນ 2025 ແລະ ວິໄສທັດອາຊຽນ 2025, ລວມທັງການສະເໜີ ວິທີການປັບປຸງຮູບແບບການຕິດຕາມ ແລະ ປະເມີນຜົນການຈັດຕັ້ງປະຕິບັດແຜນງານປະຊາຄົມວັດທະນະທຳ-ສັງຄົມ 2025 (ASCC Blue Print 2025).
ໃນໂອກາດນີ້, ທ່ານ ສະຫວັນຄອນ ລາຊະມຸນຕີ ໄດ້ຍົກໃຫ້ເຫັນບາງໜ້າວຽກທີ່ສຳຄັນ ໃນການປະກອບສ່ວນປະຕິບັດພາລະບົດບາດ ໃນການຈັດຕັ້ງປະຕິບັດ ໂດຍສະເພາະຂອງ ສປປ ລາວ ເຊັ່ນ: ໄດ້ເປັນເຈົ້າພາບ ຈັດກອງປະຊຸມຄະນະກຳມະກຳຄຸ້ມຄອງໄພພິບັດ (ACDM) ຄັ້ງທີ 30, ກອງປະຊຸມ Governing Board of the AHA Center ຄັ້ງທີ 6, ກອງປະຊຸມໜ່ວຍສະເພາະກິດ ຄັ້ງທີ 7 ຂອງPromote Synergy with other relevant ASEAN bodies on HARD and Open Session on AADMER Partnership ໃນເດືອນມີນາ 2017 ທີ່ຜ່ານມາ. ໃນມໍ່ໆນີ້, ສປປ ລາວ ກໍຈະໄດ້ຮັບກຽດຈັດກອງປະຊຸມ Parties to the Agreement on Disaster Management and Emergency Responses (AADMER) ຄັ້ງທີ 6, ກອງປະຊຸມຄະນະກໍາມະການຄຸ້ມຄອງໄພພິບັດ (ACDM) ຄັ້ງທີ 31 ແລະ ກອງປະຊຸມລັດຖະມົນຕີຄຸ້ມຄອງໄພພິບັດ (AMMDM) ຄັ້ງທີ 5, ໃນລະຫວ່າງວັນທີ 17-19 ຕຸລາ 2017 ທີ່ ເມືອງມໍລະດົກໂລກຫລວງພະບາງ ແລະ ໃນປີ 2018 ເປັນປີແຫ່ງການທ່ອງທ່ຽວລາວ (Visit Laos Year 2018) ທ່ານໄດ້ສະເໜີເຊີນຊວນບັນດາ ປະເທດສະມາຊິກອາຊຽນ ເຂົ້າມາທ່ຽວຊົມ ບັນດາແຫລ່ງທ່ອງທ່ຽວຕ່າງໆໃນ ສປປ ລາວ ອີກດ້ວຍ.
ທີ່ມາ: ສໍານັກຂ່າວສານປະເທດລາວ | Photo: asean.org
© ໂຕະນໍ້າຊາ | tonamcha.com___________